РЕШЕНИЕ НА КОМИСИЯТА
от 2 декември 2013 година
за изменение на Решение 2012/757/ЕС относно техническата спецификация за оперативна съвместимост по отношение на подсистемата „Експлоатация и управление на движението“ на железопътната система на Европейския съюз
(нотифицирано под номер C(2013) 8377)
(текст от значение за ЕИП)
(2013/710/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2008/57/ЕО на Европейския парламент и на Съвета от 17 юни 2008 г. относно оперативната съвместимост на железопътната система в рамките на Общността (1), и по-специално член 6, параграф 1, втора алинея от нея,
като има предвид, че:
(1)
Съгласно член 12 от Регламент (ЕО) № 881/2004 на Европейския парламент и на Съвета от 29 април 2004 г. за създаване на Европейска железопътна агенция (2) се изисква Европейската железопътна агенция („Агенцията“) да осигурява адаптиране на техническите спецификации за оперативна съвместимост (ТСОС) към техническия напредък, пазарните тенденции и социалните изисквания, както и да предлага на Комисията изменения в ТСОС, които счита за необходими.
(2)
С Решение C(2007) 3371 от 13 юли 2007 г. Комисията даде рамков мандат на Агенцията да извършва определени дейности съгласно Директива 96/48/ЕО на Съвета от 23 юли 1996 г. относно оперативната съвместимост на трансевропейската железопътна система за високоскоростни влакове (3) и Директива 2001/16/ЕО на Европейския парламент и на Съвета от 19 март 2001 г. относно оперативната съвместимост на трансевропейската конвенционална железопътна система (4). Съгласно условията на този рамков мандат, на Агенцията е възложено да преработи ТСОС, отнасяща се за експлоатацията и управлението на движението.
(3)
В допълнение A към настоящите ТСОС, отнасящи се за експлоатацията и управлението на движението, е цитирана версия 2 на правилата за експлоатация на Европейската система за управление на железопътното движение (ERTMS), разработени въз основа на версия 2.3.0.d. на спецификациите за системните изисквания (SRS) на Европейската система за управление на влаковете (ETCS).
(4)
Настоящите версии на спецификациите ERTMS/ETCS са „Базова линия 2“ и „Базова линия 3“. Версията на техническия документ „Принципи и правила за експлоатация на ERTMS“, която съответства на „Базова линия 3“ на спецификациите на ERTMS/ETCS, е версия 3. Необходимо е това да бъде отразено в ТСОС, отнасящи се за експлоатацията и управлението на движението.
(5)
На 5 юли 2012 г. Агенцията издаде препоръка (ERA/REC/05-2012/INT-ERTMS) за актуализиране на версията на техническия документ „Принципи и правила за експлоатация на ERTMS“, цитиран в Решение 2012/757/ЕС на Комисията от 14 ноември 2012 г. относно техническата спецификация за оперативна съвместимост по отношение на подсистемата „Експлоатация и управление на движението“ на железопътната система на Европейския съюз и за изменение на Решение 2007/756/ЕО (5).
(6)
Следователно е необходимо Решение 2012/757/ЕС да бъде изменено.
(7)
Мерките, предвидени в настоящото решение, са в съответствие със становището на Комитета, учреден съгласно член 29, параграф 1 от Директива 2008/57/ЕО,
ПРИЕ НАСТОЯЩОТО РЕШЕНИЕ:
Член 1
Допълнение А към приложение I към Решение 2012/757/ЕС (ТСОС за подсистемата „Експлоатация и управление на движението“) се заменя със следното:
„Допълнение А
Правила за експлоатация на ERTMS/ETCS и ERTMS/GSM-R
Правилата за експлоатация на ERTMS/ETCS и ERTMS/GSM-R са определени в техническия документ „Принципи и правила за експлоатация на ERTMS - версия 3“, публикуван на интернет страницата на Европейската железопътна агенция (www.era.europa.eu).“
Член 2
Настоящото решение се прилага от 1 януари 2014 г.
Член 3
Адресати на настоящото решение са държавите членки.
Съставено в Брюксел на 2 декември 2013 година.